Fylgiskjal reglugerðar um bókhald, fjárhagsáætlanir og ársreikninga sveitarfélaga.

**Fylgiskjal IV**

**viðauki við fjárhagsáætlun.**

1.gr.

Hlutverk viðauka við fjárhagsáætlun

Viðauka við fjárhagsáætlun er ætlað að styrkja eftirlit og stjórnun vegna fjármála sveitarfélaga og ekki síst að gera skýrar formkröfur um þau frávik frá fjárhagsáætlun sem sveitarstjórn kann að þurfa að ákveða á hverjum tíma. Hlutverk viðauka er hins vegar ekki að gera grein fyrir frávikum á fjárhagsáætlun vegna ákvarðana sem búið er að framkvæma og hafa til að mynda í för með sér útgjaldaauka í rekstri. Viðauka er þannig ekki ætlað að þjóna hlutverki endurskoðunar á fjárhagsáætlunum, heldur til að afla fyrirfram fjárheimildar vegna nauðsynlegra frávika í rekstri sem ekki var áætlað fyrir. Þannig er viðauka til að mynda ætlað að þjóna því hlutverki að afla fyrirfram heimildar vegna rekstrarútgjalda umfram fjárhagsáætlun en ekki vegna breyttra forsendna vegna reiknaðra liða. Viðaukum er þannig ætlað að afla fyrirfram heimildar vegna áhrifa á sjóðstreymi sveitarfélags vegna breytinga frá áður samþykktri fjárhagsáætlun.

2. gr.

Skilyrði fyrir viðauka við fjárhagsáætlun.

Í 63. gr. sveitarstjórnarlaga er fjallað um gerð viðauka við fjárhagsáætlun. Óheimilt er að víkja frá fjárhagsáætlun nema sveitarstjórn hafi áður samþykkt viðauka við áætlunina. Á þetta við um hvers kyns ákvarðanir, samninga eða aðrar fjárhagslegar ráðstafanir sem hafa í för með sér breytingar á tekjum, útgjöldum, skuldbindingum eða tilfærslur milli liða í fjárhagsáætlun í þegar samþykktri áætlun. Viðauki er ekki gildur nema hann feli einnig í sér útfærða ákvörðun um það hvernig þeim útgjöldum eða tekjulækkun sem gert er ráð fyrir verði mætt. Á það einnig við þótt heildarútgjöld eða heildartekjur breytist ekki vegna samþykktar hans.

Í 63. gr. laganna er talað um „liði“ í fjárhagsáætlun. Hugtakið „liður“ í fjárhagsáætlunum sveitarfélaga hefur almennt ekki verið notað. Hugtakið „málaflokkur“ er notað um einstaka safnliði s.s. „félagsþjónusta“ og „fræðslu- og uppeldismál“. Málaflokkar skiptast síðan í deildir. Sem dæmi má nefna að málaflokknum „fræðslu- og uppeldismál“ er skipt í deildirnar „grunnskóli“, „leikskóli“ og „tónlistarskóli“. Til frekari skilgreiningar vegna viðauka við fjárhagsáætlun er litið til þess að hugtakið „liður“ hafi sömu merkingu og hugtakið „málaflokkur“. Vegna nánari umfjöllunar verður notast við hugtakið „málaflokkur“.

Ákvörðun um að færa af einum málaflokki yfir á annan, telst vera tilfærsla á milli málaflokka („liða“) sem kallar á gerð viðauka. Slík ráðstöfun er stefnumarkandi ákvörðun og þarfnast formlegrar samþykktar í sveitarstjórn. Sama gildir ef sveitarstjórn ákveður að breyta fjárheimildum málaflokks (til hækkunar eða lækkunar) frá áður samþykktri fjárhagsáætlun. Við slík tilfelli er nauðsynlegt að sýna fram á hvernig breyttum rekstrarútgjöldum eða tekjum er mætt og samþykkja formlega með gerð viðauka við fjárhagsáætlun.

Vegna tilfærslu innan málaflokka þar sem ekki er um að ræða breytingu á fjárheimild málaflokks, gilda almennar starfsreglur viðkomandi sveitarstjórnar um skilyrði slíkra breytinga og vegna fjármálastjórnar sveitarfélags. Í samræmi við 75. gr. sveitarstjórnarlaga þarf ekki að liggja fyrir samþykktur viðauki vegna slíkra breytinga enda farið eftir almennum starfsreglum sveitarfélagsins. Þrátt fyrir ákvæðið skal færa slíka breytingu í viðauka sveitarfélagsins við fyrsta tækifæri. Vegna skila á upplýsingum vegna tilfærslu innan málaflokka, er ekki nauðsynlegt að upplýsa um slíkar breytingar til ráðuneytisins.

Lögð er áhersla á að gerð viðauka við fjárhagsáætlun er formleg samþykkt sveitarstjórnar til að afla fyrirfram fjárheimildar vegna nauðsynlegra frávika í rekstri sem ekki var áætlað fyrir. Viðauka er ekki ætlað að þjóna hlutverki endurskoðunar á fjárhagsáætlunum.

3. gr.

Form viðauka við fjárhagsáætlun.

Til að uppfylla ákvæði um útfærða ákvörðun sveitarstjórnar vegna viðauka við fjárhagsáætlun er meðfylgjandi leiðbeinandi form fyrir viðauka við fjárhagsáætlun sem skylt er að leggja fyrir sveitarstjórn vegna formlegrar umfjöllunar um viðaukann. Til að viðauki teljist gildur þurfa þrír þættir að vera til staðar; 1) tölulegt yfirlit viðauka fyrir viðkomandi málaflokka (rekstur og/eða fjárfesting) 2) útfærsla á hvernig breytingum á fjárhagsáætlun skuli mætt 3) tölulegt heildaryfirlit rekstrarreiknings og sjóðstreymis um annars vegar upphaflega fjárhagsáætlun og hins vegar yfirlit um samþykkta viðauka. Saman mynda þessir liðir fjárhagsáætlun með viðaukum.

Vegna umfjöllunar um viðauka við fjárhagsáætlun er mælst til þess að fyrir fundi sveitarstjórnar liggi jafnframt almenn lýsing á nauðsyn viðaukans, ástæðum og öðrum ráðstöfunum sem tengjast fyrirhugaðri breytingu fjárhagsáætlunarinnar.

4. gr.

Starfsreglur um tilfærslur innan málaflokka.

Í samræmi við ákvæði 2. gr. skulu sveitarstjórnir setja formlegar starfsreglur vegna tilfærslu innan málaflokka þar sem ekki er gerð breyting á fjárheimild viðkomandi málaflokks. Tilgangur slíkra starfsreglna er að sveitarstjórn setji nánari skilyrði fyrir breytingum innan málaflokka svo fjármálastjórn sveitarfélags verði skilvirk og upplýsandi. Með starfsreglum eru áherslur sveitarstjórnar um sjálfstæði einstakra deilda vegna fjármálanna, formfestar og ákveðnar heimildir veittar vegna einstakra ákvarðana. Starfsreglur samkvæmt þessari grein geta einnig fjallað nánar um gerð viðauka og tekið til almennra verklagsreglna sveitarstjórnar vegna gerð viðauka við fjárhagsáætlun.







